Vrystaat gereed om CB te verdedig | Netwerk24
Vrystaat gereed om CB te verdedig
Deur Owen Kock 10 Julie 2020 08:28
Tian Meyer systap hier die Goue Leeus se binnesenter, Duncan Matthews, in verlede jaar se Curriebeker-eindstryd in die Toyota-stadion in Bloemfontein. Foto: Gallo Images
So sê die Cheetahs se "klubkaptein" en skrumskakel, Tian Meyer, in die hoop dat daar een of ander tyd klarigheid sal kom oor wanneer die Curriebeker-reeks gaan begin. Die reeks se beplande begin van 1 Augustus is vroeër uitgestel en daar is nog geen sprake van 'n nuwe datum nie.
Die Vrystaat-Cheetahs is die verdedigende kampioen nadat hulle die Goue Leeus verlede seisoen in Bloemfontein met 31-28 die loef afgesteek het in die eindstryd, en, sê Meyer, hulle brand om hul titel te verdedig.
"Ja, ons almal kan nie wag om te speel nie. Maar daar is nog heelwat goed wat moet gebeur voordat ons op die veld kan uitdraf. Ons sal nou vir eers nog op ons eie oefen en is nog baie beperk met wat ons mag en nie mag doen nie," sê Meyer.
Hy sê hoe graag hulle ook al op die veld wil kom, verstaan hulle watter uitwerking die Covid-19-pandemie op nie net rugby het nie, maar alle sportsoorte wêreldwyd.
"Ons moet seker maak al die spelers en hul gesinne en uitgebreide families bly gesond."
Heelwat spelers het intussen by die Vrystaat aangesluit en daar is nog 'n paar op pad om hulle meer slaankrag te gee en dít kan net goed wees vir Vrystaat-rugby.
Die eerste prioriteit sal wees om die Curriebeker suksesvol te verdedig en dan wag daar ook nog die begin van die nuwe Pro14-seisoen. Wanneer dít sal gebeur, is ook nog onduidelik.
Met die nuwe spelers wat by die Cheetahs aangesluit het – sommiges vorige staatmakers en dan ook 'n paar nuwes – kan dit meebring dat die mededinging om plekke in Hawies Fourie (hoofafrigter) se eerste span sedert die opskorting van rugby vroeër vanjaar besonder intens sal wees.
"Ons is 'n goeie groep spelers bymekaar en ek is daarvan oortuig dat die spelers mekaar behoorlik sal druk vir plekke. Ons bevind ons in 'n baie mededingende omgewing en dis hoe dit moet wees," sê Meyer.
• Intussen het die vlugvoetige vleuel Rosko Specman vandeesweek by sy nuwe werkgewer aangemeld nadat hy onlangs 'n kontrak van twee jaar met die Bloemfonteinse franchise gesluit het. Dié Blitsbok was nie deel van Jake White (hoofafrigter van die Bulle) se toekomsplanne nie.
Daar is intussen ook sprake dat nog 'n spoedvraat van die Vrystaat, die veelsydige agterspeler Darren Adonis, wat hom tans by die nasionale sewesakademie in Stellenbosch bevind, ook beskikbaar sal wees om vir die Cheetahs in die Curriebeker-reeks te speel. Volgens hom is 'n finale besluit hieroor nog nie geneem nie.